E je une stagjon di musiche «furlane», «fuarte» e di esportazion, in dutis lis sôs espressions.
Tal cjamp de ricercje e de sperimentazion e je esemplâr la esperience di Orko Trio e Fabian Riz, il supergrup saltât fûr de colaborazion tra il ‘bluesom’ ruspiôs di Breçan di Cormons e il trio metût adun di Michele Cuzziol (batarie), Enrico Giletti (bas eletric) e Giorgio Pacorig (tastieris), che dopo dal disc dât fûr tal 2013 cun Musiche Furlane Fuarte e di bielis performances ator pal Friûl, cumò al puarte la sô musiche cjantade par furlan ancje ator pe Europe.
Dut al è scomençât ai 17 di Otubar, a Rome li dal Fanfulla, che al è un puest unevore innomenât pe musiche altrenative, e al è lât indenant li dal Barcsòn Vecc di San Martino Spino in Emilie. Tai mês di Novembar e di Dicembar la tournée e larà indenant sei tal Stât talian che inaltrò, in Austrie e in Slovenie.
La iniziative e ven promovude di Radio Onde Furlane, Hybrida e Dobialab cul jutori de ARLeF (Agjenzie Regjonâl pe Lenghe Furlane). Musiche furlane fuarte e cence confins!
fur_Latn fur_Latn fur_Latn fur_Latn